Tuoreet hoivakoti- ja päiväkotikohut ovat nolo isku vaaleihin valmistautuvalle kokoomukselle, kirjoittaa politiikan toimittaja Tommi Parkkonen.

Samaan aikaan kun koko oppositio yhteisrintamassa valmistelee hallitukselle ilahduttavan populistista välikysymystä vanhustenhoidosta, pysyy hallituspuolue kokoomus aiheesta korviavihlovan hiljaa.

Liittyyhän välikysymykseen innostanut Esperi Caren törkeä toiminta ja rahastus vanhuksilla kokoomuksen innolla ajamiin yksityistämisiin ja rahansiirtoihin julkiselta puolelta alan yksityisille toimijoille.

Toisten mielestä vuosien sote-jahkailu on mahdollistanut yksityisten ryöstöretket kuntiin, joissa toimiva poliittinen johto on asioista enemmän pihalla kuin keskiverto supikoira vuoden 1982 Toyota Corollan imuventtiileistä. Toisten mielestä taas homma lähtee lopullisesti käsistä eduskunnan hyväksyessä hallituksen esittämän sote-uudistuksen ja siihen liittyvän valinnanvapauden (kok).

Toki Keskuskauppakamarin kokoomuksen tiedotustoimistoksi muuttanut toimitusjohtaja, Jyrki Kataisen (kok) pitkäaikainen uskollinen aisapari Juho Romakkaniemi (kok) on jaksanut urhoollisesti somessa puolustaa yksityisiä sote-toimijoita, mutta muu kokoomusjohto ja politrukit ovat keskittyneet tviittaamaan koko tiistain sinällään tärkeällä aihetunnisteella #kaupungistuminen.

****

Kokoomuksen hiljaiselon ymmärtää, kun katsoo tarkemmin vaikkapa Helsingin Sanomien paljastamaa luvatonta yksityistä päiväkotitoimintaa Helsingissä.

Lapsia helsinkiläisen päiväkodin pihalla vuonna 2010 - kuvan lapset eivät siis liity Ankkalammen, Esperi Caren tai kokoomuksen toimintaan. JOHN PALMÉN

Lehden mukaan Helsingin kaupunki selvittää Ankkalampi-nimisen yksityisen päiväkotiketjun toimintaa, ja kaikkiaan kahdeksan yhtiön päiväkodin epäillään toimineen ilman asianmukaisia lupia. Esimerkiksi Ankkalammen Lauttasaaressa sijaitseva, nyt suljettavaksi määrätty päiväkoti on toiminut varastossa teollisuusalueella.

Ankkalampi-päiväkotiketjun omistaa sen toimitusjohtaja, helsinkiläinen kokoomuspoliitikko Heidi Ruhala (kok).

Osa päiväkodeista on toiminut ilman asianmukaista lupaa jopa lähes vuosikymmenen ajan, mikä luonnollisesti saa ihmettelemään myös valvovan tahon eli Helsingin kaupungin valvonnan toimivuutta ja tehokkuutta.

Helsingissä päiväkotiasiat kuuluvat kasvatuksen ja koulutuksen apulaispormestarille, kokoomuspoliitikko Pia Pakariselle (kok).

Kokoomuslähteiden mukaan Ruhala ja Pakarinen tuntevat toisensa hyvin.

Ruhala oli myös kokoomuksen kuntavaaliehdokkaana Helsingissä vuonna 2017. Ylen Vaalikoneessa Ruhala totesi muun muassa seuraavaa: ”Päiväkodeissa pitää turvata lasten kasvurauha sekä henkilöstön työrauha --- Pitää olla rohkeutta purkaa normeja ja säädöksiä, jos nykysäädöksillä ei pystytä tekemään järkipäätöksiä!”

Ruhala toimi Helsingin Yksityiset Päiväkodit ry:n puheenjohtajana vielä 2017. Sen jälkeen yhdistys ei ole päivittänyt nettisivujensa tietoja hallituksen jäsenistä. Yhdistys on voimakkaasti ajanut palveluseteleiden käyttöä varhaiskasvatuspalveluissa.

****

Varhaiskasvatuspalveluista vastaava Helsingin apulaispormestari Pakarinen (kok) on myös toistuvasti puhunut palveluseteleiden ja yksityisten päiväkotien puolesta.

– Yksityinen pystyy nopeammin perustamaan päiväkodin, Pakarinen totesi Ylelle viime vuoden maaliskuussa.

Myös Helsingin kokoomuksen vaaliohjelmassa mainitaan jo ensimmäisessä kappaleessa palvelusetelit ja yksityiset päiväkodit.

Eikä Pakarinen ole jäänyt Ruhalan luvattomia päiväkoteja perustaneen yrityksen ainoaksi kokoomusystäväksi. Ruhalan FB-sivujen kuvissa Ankkalammen mainosmaskotin, luonnollisesti keltaisen ankan, vieressä poseeraavat myös muun muassa kokoomuksen puheenjohtaja Petteri Orpo ja Helsingin pormestari, kokoomuksen entinen elinkeinoministeri Jan Vapaavuori.

Ruhalan Ankkalampi-yhtiö on ollut taloudellisesti varsin kannattava: vuonna 2017 se teki noin viiden miljoonan euron liikevaihdolla 336 000 euron liiketuloksen.

****

Ja kun nyt tässä huolettomasti varhaiskasvatukseen ja soteen liittyviä kokoomusnimiä heitellään, muistettakoon vielä, että kun kokoomuspoliitikko Laura Räty (kok) jätti paikkansa Helsingin sosiaali- ja terveystoimen apulaiskaupunginjohtajana, hänen tilalleen valittiin kokoomuspoliitikko Pia Panhelainen (kok).

He siis vastasivat Suomen pääkaupungin sote-asioista. Tuolloin heidän vastuualueelleen kuului myös Heidi Ruhalan bisnes, eli varhaiskasvatus.

Ruhala on auttanut Rätyä tämän vaalikampanjoissa.

Räty on nykyään liikevaihdoltaan Suomen suurimman yksityisen terveyspalvelualan yrityksen Terveystalon liiketoimintajohtaja, vastuualueenaan julkiset palvelut.

Panhelainen on Esperi Caren aluejohtaja ja johtokunnan jäsen.

Vanhaa lastenlaulua mukaillen voisikin joku näsäviisaampi todeta: ”Piiri pieni pyörii, kokoomus siinä hyörii. Vasemmiston sormet sanoo so so so, kokoomuksen kiiltonahkakengän kannat ko ko ko”.